b'\n_START_ARTICLE_\nRogovilar\n_START_SECTION_\nOpis\n_START_PARAGRAPH_\nZnanstveno ime tega drevesa izvira iz gr\xc5\xa1ke besede gymn\xc3\xb3s, ki pomeni\xc2\xa0\xc2\xbbgol\xc2\xab\xc2\xa0in kl\xc3\xa1dos, ki pomeni\xc2\xa0\xc2\xbbveja\xc2\xab, nana\xc5\xa1a pa se na dejstvo, da drevo zgodaj v jeseni odvr\xc5\xbee vse liste, olista pa se \xc5\xa1ele pozno spomladi. Slovensko ime je drevo dobilo po zna\xc4\x8dilnih navzgor ra\xc5\xa1\xc4\x8denih vejah, ki tvorijo rogovile. Skorja drevesa je temno siva in globoko razpokana z luskasto povr\xc5\xa1ino. Vejice so v mladosti porasle z rde\xc4\x8dkastim puhom._NEWLINE_Kro\xc5\xa1nja drevesa, ki zraste preko 30 metrov visoko je \xc5\xa1iroka in okrogla, listi pa so izmeni\xc4\x8dni in razdeljeni na od 3 do 7 jaj\xc4\x8dastih ali ovalnih koni\xc4\x8dastih listi\xc4\x8dev, ki so sprva kosmati, kasneje pa gladki. Celi listi so izjemno veliki, saj dose\xc5\xbeejo do 90 cm v dol\xc5\xbeino in 45 cm v \xc5\xa1irino._NEWLINE_Rogovilar ima drobne eno ali dvospolne cvetove, ki so zdru\xc5\xbeeni v zelenkasto socvetje, oplojeni pa se razvijejo v do 25 cm dolge in do 5 cm \xc5\xa1iroke stroke, ki ostanejo na drevesu celo zimo. V strokih so semena, ki so jih v\xc4\x8dasih uporabljali kot kavni nadomestek, zaradi \xc4\x8desar se je drevesa oprijelo tudi ime kentuckyjski kavovec.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nDrevo je samoniklo v osrednjem in vzhodnem delu ZDA, severozahodno od gorovja Allegheny. Razmno\xc5\xbeuje se s semeni ali koreninskimi poganjki, uspeva pa v skoraj vseh pogojih in prenese tudi hude zime._NEWLINE_Les je svetlorjave barve, te\xc5\xbeak in trpe\xc5\xbeen ter dolgo zdr\xc5\xbei v zemlji, zaradi \xc4\x8desar so ga v preteklosti veliko uporabljali v gradbeni\xc5\xa1tvu.'